
1206.

Na osnovu člana 36i stav 9 Zakona o manjinskim pravima i slobodama ("Službeni list RCG", br. 31/06, 51/06 i 38/07 i "Službeni list CG", br. 2/11 i 31/17), Ministarstvo za ljudska i manjinska prava donijelo je

PRAVILNIK

O NAČINU VREDNOVANJA PROJEKATA KOJI SE FINANSIRAJU IZ SREDSTAVA FONDA ZA ZAŠTITU I OSTVARIVANJE MANJINSKIH PRAVA

("Službeni list Crne Gore", br. 064/18 od 04.10.2018)

Predmet

Član 1

Ovim pravilnikom propisuju se način vrednovanja projekata prema kriterijumima za raspodjelu sredstava za finansiranje projekata za podršku aktivnostima značajnim za očuvanje i razvoj nacionalnih, odnosno etničkih posebnosti manjinskih naroda i drugih manjinskih nacionalnih zajednica i njihovih pripadnika u oblasti nacionalnog, kulturnog, jezičkog i vjerskog identiteta, izgled i sadržaj obrasca na kojem se podnosi projekat i obrasca na kojem se vrši vrednovanje projekata, kao i potrebna dokumentacija kojom se dokazuje ispunjenost propisanih kriterijuma i uslova za učešće na javnom konkursu za raspodjelu sredstava (u daljem tekstu: javni konkurs).

Upotreba rodno osjetljivog jezika

Član 2

Izrazi koji se u ovom pravilniku koriste za fizička lica u muškom rodu podrazumijevaju iste izraze u ženskom rodu.

Način vrednovanja

Član 3

Projekat za podršku aktivnostima iz člana 1 ovog pravilnika (u daljem tekstu: projekat) vrednuje se na osnovu mjerila, u okviru kriterijuma propisanih članom 36i stav 3 Zakona o manjinskim pravima i slobodama (u daljem tekstu: Zakon).

Očuvanje i razvoj nacionalnog, vjerskog, jezičkog i etničkog identiteta manjinskog naroda ili manjinske nacionalne zajednice

Član 4

U okviru kriterijuma očuvanje i razvoj nacionalnog, vjerskog, jezičkog i etničkog identiteta manjinskog naroda ili manjinske nacionalne zajednice, projekat se vrednuje na osnovu doprinosa očuvanju i razvoju tog identiteta - do deset bodova.

Kompatibilnost projekta sa strateškim dokumentima Vlade Crne Gore

Član 5

U okviru kriterijuma kompatibilnost projekta sa strateškim dokumentima Vlade Crne Gore, projekat se vrednuje na osnovu sljedećih mjerila:

   1) povezanost projekta sa strateškim dokumentima kojima se uređuje unapređenje i zaštita prava pripadnika manjinskih naroda i drugih manjinskih nacionalnih zajednica u Crnoj Gori - do pet bodova;

   2) zastupljenost principa rodne ravnopravnosti kroz projekat - do pet bodova.

Doprinos međukulturalnoj saradnji i smanjenju etničke distance

Član 6

U okviru kriterijuma doprinos međukulturalnoj saradnji i smanjenju etničke distance, projekat se vrednuje na osnovu sljedećih mjerila:

   1) uključenost više manjinskih naroda ili manjinskih nacionalnih zajednica u projektne aktivnosti - do pet bodova;

   2) doprinos integraciji pripadnika manjinskih naroda ili drugih manjinskih nacionalnih zajednica i smanjenju etničke distance - do pet bodova.

Promocija duha tolerancije, interkulturalnog dijaloga i međusobnog poštovanja i razumijevanja

Član 7

U okviru kriterijuma promocija duha tolerancije, interkulturalnog dijaloga i međusobnog poštovanja i razumijevanja, projekat se vrednuje na osnovu uključenosti u projekat aktivnosti kojima se pomoviše duh tolerancije, interkulturalni dijalog, međusobno poštovanje i razumijevanje (npr. medijske kampanje, edukacije, javni događaji) - do pet bodova.

Transparentnost i mogućnost kontrole realizacije projekta

Član 8

U okviru kriterijuma transparentnost i mogućnost kontrole realizacije, projekat se vrednuje na osnovu sljedećih mjerila:

   1) određenost, dostižnost, mjerljivost i realnost ciljeva projekta, osmišljenost predloženih aktivnosti tako da vode ka ostvarivanju ciljeva - do deset bodova;

   2) jasno definisanje ciljnih grupa i korisnika projekta - do pet bodova;

   3) doprinos projekta rješavanju problema ciljnih gupa i korisnika projekta - do pet bodova;

   4) određenost plana praćenja projekta i procjena njegove uspješnosti kroz jasno definisane indikatore - do pet bodova;

   5) usklađenost predloženog iznosa sredstava sa planiranim aktivnostima i opravdanost traženog iznosa sredstava - do pet bodova;

   6) jasno određena održivost projekta navođenjem konkretnih aktivnosti koje će se nastaviti i nakon završetka projekta - do pet bodova;

   7) stepen dostupnosti podataka o radu i finansijskom poslovanju podnosioca projekta na sopstvenoj ili uslužnoj internet stranici, društvenim mrežama i medijima - do pet bodova;

   8) realnost planiranih sredstava u odnosu na planirane aktivnosti prikazivanjem troškova u odnosu na dinamiku trošenja sredstava - do četiri boda;

   9) dostupnost sredstava iz drugih izvora donacija - do dva boda;

   10) obrazloženje potrebe za realizacijom projekta - do tri boda.

Stručni i tehnički kapaciteti podnosioca projekta

Član 9

U okviru kriterijuma stručni i tehnički kapaciteti podnosioca projekta, projekat se vrednuje na osnovu sljedećih mjerila:

   1) povezanost predloženog projekta sa prethodnim iskustvima podnosioca projekta - do pet bodova;

   2) broj i stručne kvalifikacije lica koja su u radnom odnosu, odnosno na drugi način angažovana na realizaciji projekta kod podnosioca projekta - do tri boda;

   3) iznos i uspješnost korišćenja dodijeljenih sredstava u prethodnoj godini koje je podnosilac projekta koristio za realizaciju aktivnosti koje su u vezi sa projektom koji predlaže - do četiri boda;

   4) relevantnost nevladine organizacije, pravnog i fizičkog lica koji su uključeni u projektnu i finansijsku realizaciju projekta (u daljem tekstu: partner) - do dva boda;

   5) doprinos podnosioca projekta realizaciji projekta u odnosu na ukupnu visinu traženih sredstava (npr. volonterski rad, donacija sredstava) - do dva boda.

Način vrednovanja projekta

Član 10

Vrednovanje projekta vrši se na način što komisija za vrednovanje projekata (u daljem tekstu: Komisija) utvrđuje broj bodova za svaki projekat, prema mjerilima iz čl. 4 do 9 ovog pravilnika.

O vrednovanju iz stava 1 ovog člana svaki član Komisije popunjava obrazac za vrednovanje projekata iz člana 11 ovog pravilnika.

Konačan broj bodova za svaki projekat utvrđuje se tako što se zbir ukupnog broja bodova svih članova Komisije podijeli sa brojem članova Komisije.

Obrazac za vrednovanje projekata

Član 11

Vrednovanje projekata prema propisanim kriterijumima i mjerilima iz čl. 4 do 9 ovog pravilnika vrši se na obrascu koji sadrži: nazive "OBRAZAC ZA VREDNOVANJE PROJEKATA" i "Komisija za vrednovanje projekata", naziv i godinu objave javnog konkursa, naziv projekta, naziv, odnosno ime i prezime podnosioca projekta, mjesta za unos bodova na osnovu svakog pojedinačnog kriterijuma, odnosno mjerila i obrazloženja za dodijeljene bodove, ukupan broj bodova po svim kriterijumima, odnosno mjerilima, mjesto za unos komentara dodijeljenih bodova, kao i mjesto i datum popunjavanja obrasca i potpis člana Komisije (Obrazac 1).

Obrazac za podnošenje projekta

Član 12

Projekat se podnosi na obrascu koji sadrži: nazive "FOND ZA ZAŠTITU I OSTVARIVANJE MANJISKIH PRAVA" i "Obrazac projekta koji se podnosi na javni konkurs za dodjelu sredstava za podršku aktivnostima iz člana 36j Zakona o manjinskim pravima i slobodama", podatke o podnosiocu projekta, podatke o oblastima djelovanja podnosioca projekta, podatke o projektu, podatke o partneru ako se projekat prijavljuje u partnerstvu, mjesto i datum popunjavanja podataka o partneru, mjesto pečata, ime i prezime i potpis lica ovlašćenog za zastupanje partnera, odnosno ime i prezime i potpis fizičkog lica koji je partner u projektu, podatke o sredstavima potrebnim za realizaciju projekta, mjesto i datum podnošenja projekta, mjesto pečata, ime i prezime i potpis ovlašćenog lica za zastupanje podnosioca projekta i popis dokumentacije koja se prilaže uz projekat, kao i napomenu da se projekti koji nijesu dostavljeni na propisanom obrascu, uz svu potrebnu dokumentaciju i koji nisu dostavljeni u propisanom roku, odnosno koji ne ispunjavaju uslove propisane ovim konkursom neće razmatrati (Obrazac 2).

Potrebna dokumentacija

Član 13

Uz obrazac iz člana 12 ovog pravilnika prilaže se sljedeća dokumentacija:

   - detaljan izvještaj o utrošenim sredstvima za prethodnu godinu sa kopijom računa, ugovora i izvoda iz banke po kojima su plaćeni, sa tabelarnim pregledom utrošenih sredstava za prethodnu godinu i obrazloženjima, media planom, promotivnim materijalom i drugim publikacijama, odnosno ovjerena izjava da podnosilac projekta nije koristio sredstva iz Fonda za zaštitu i ostvarivanje manjiskih prava (u daljem tekstu: Fond) u prethodnoj godini;

   - ovjerena izjava podnosioca projekta da za traženi iznos nije dobio sredstva od drugog donatora;

   - ovjerena izjava podnosioca projekta da su informacije navedene u predlogu projekta tačne;

   - ovjerena izjava podnosioca projekta da se sredstva dobijena na osnovu javnog konkursa neće koristiti za pokriće gubitaka drugih obaveza;

   - ovjerena izjava partnera o prihvatanju učešća u projektu u visini iznosa sredstava koja su navedena u projektu, ako se projekat prijavljuje u partnerstvu;

   - ovjerena izjava podnosioca projekta da projekat koji prijavljuje neće imati komercijalnu odnosno profitnu upotrebu;

   - ovjerena izjava podnosioca projekta kojom se potvrđuje da cilj projekta neće biti osnivanje organizacije ili udruženja;

   - ovjerena izjava podnosioca projekta da sredstva koja se potražuju projektom nijesu usmjerena za finansiranje izbornih aktivnosti, odnosno političke partije;

   - CD sa predlogom projekta i potrebnim sredstavima za realizaciju projekta na propisanom obrascu u Word formatu.

Pored dokumentacije iz stava 1 ovog člana, podnosilac projekta koji je:

   1) pravno lice odnosno nevladina organizacija prilaže i:

      - kopiju rješenja o registraciji kod nadležnog organa;

      - kopiju osnivačkog akta;

      - kopiju statuta;

      - ovjerenu izjavu podnosioca projekta da ovlašćeno lice, odnosno članovi organa upravljanja podnosioca projekta nijesu istovremeno i članovi komisije Fonda, upravnog odbora Fonda, direktor i zaposleni odnosno volonter u Fondu;

      - dokaz o predaji finansijskog izvještaja za prethodnu godinu (potvrda o predaji finansijskog iskaza, obrazac IOPPD signiran od Poreske uprave i izvod iz banke na kojem su evidentirane uplate poreza i doprinosa);

   2) fizičko lice prilaže i:

      - kopiju biografije - CV, sa posebnim akcentom na prethodno iskustvo u realizovanju projekata u oblastima očuvanja i razvoja nacionalnih, odnosno etničkih posebnosti manjinskih naroda i drugih manjinskih nacionalnih zajednica i njihovih pripadnika u oblasti nacionalnog, kulturnog, jezičkog i vjerskog identiteta;

      - najmanje dvije preporuke odnosno garancije od organizacija, odnosno institucija čija je oblast djelovanja predmet javnog konkursa, a kojom potvrđuju da podnosilac projekta koji je fizičko lice ima kapaciteta da realizuje projekte;

      - kopiju biografije - CV lica zaduženog za realizaciju projekta.

Obrasci

Član 14

Obrasci br. 1 i 2 sastavni su dio ovog pravilnika.

Prestanak važenja

Član 15

Danom stupanja na snagu ovog pravilnika prestaje da važi Pravilnik o kriterijumima za vrijednovanje i raspodjelu sredstava za finansiranje i sufinansiranje projekata iz sredstava Fonda za zaštitu i ostvarivanje manjinskih prava, broj 1392/14 od 25. septembra 2014. godine.

Stupanje na snagu

Član 16

Ovaj pravilnik stupa na snagu osmog dana od dana objavljivanja u "Službenom listu Crne Gore".

Br: 01-023-183/18-10

Podgorica, 3. oktobar 2018. godine

Ministar,

Mehmed Zenka, s.r.

